CELEX: C2005/330/59
Language: da
Date: 2005-12-24 00:00:00
Title: Sag T-385/05: Sag anlagt den  21. oktober 2005  — Transnáutica mod Kommissionen

24.12.2005   
            
            
               DA
            
            
               Den Europæiske Unions Tidende
            
            
               C 330/24
            
         Sag anlagt den 21. oktober 2005 — Transnáutica mod Kommissionen
   (Sag T-385/05)
   (2005/C 330/59)
   Processprog: engelsk
   Parter
   
      Sagsøger: Transnáutica — Transportes e Navegação, SA (Matosinhos, Portugal) [ved advokaterne C. Fernández Vicién, I. Moreno-Tapia, D. Ortigão Ramos, B. Aniceto Silva]
   
      Sagsøgte: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 6. juli 2005 (sag REM 05/2004) om en procedure for fritagelse og godtgørelse af told annulleres i det hele.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren er et portugisisk selskab, der hovedsageligt beskæftiger sig med godstransport. I 1994 afsendte et andet portugisisk selskab et antal partier tobak og ethylalkohol til lande, der dengang lå uden for Fællesskabet, i henhold til proceduren for ekstern fællesskabsforsendelse. Sagsøgeren blev for disse partier angivet som hovedforpligtiget i henhold til EF-toldkodeksens artikel 96. Det viste sig senere, at selskabets ledelse ikke havde kendskab til disse transaktioner, eftersom det var en ansat i selskabet, der ved anvendelse af sagsøgerens kautionsattest og i strid med interne instrukser, havde handlet svigagtigt.
   Eftersom der ikke var bevis for, at de omhandlede partier havde nået toldstedet på deres bestemmelsessted blev sagsøgeren, som hovedforpligtiget, anmodet om at betale den pågældende toldskyld. Sagsøgeren ansøgte senere om godtgørelse af og fritagelse for denne fordring i medfør af EF-toldkodeksens artikel 239, idet sagsøgeren gjorde gældende, at selskabet ikke var medvirkende til svigagtig adfærd, eftersom sagsøgeren ikke havde kendskab til den ansattes uautoriserede aktiviteter, og idet sagsøgeren havde samarbejdet med myndighederne, og idet de portugisiske toldmyndigheder derudover aldrig havde informeret sagsøgeren om deres mistanke om svig i forbindelse med de omhandlede transaktioner. Anmodningen blev afslået ved den anfægtede beslutning.
   Til støtte for søgsmålet har sagsøgeren gjort gældende, at Kommissionen har tilsidesat væsentlige formforskrifter, idet den undlod at høre Toldudvalget og udelukkende anmodede sagsøgeren om at intervenere i sagen på et meget sent tidspunkt. Sagsøgeren har tillige gjort gældende, at Kommissionens bedømmelse af de i sagen omhandlede faktiske omstændigheder er behæftet med en åbenbar fejl tillige med en tilsidesættelse af Kommissionens pligt til at begrunde sine beslutninger. Sagsøgeren har endvidere henvist til påståede tilsidesætter af princippet om god forvaltningsskik og sagsøgerens ret til forsvar med den begrundelse, at Kommissionen ikke omhyggeligt og upartisk undersøgte alle sagens relevante omstændigheder. Endelig gør sagsøgeren gældende, at der er sket en tilsidesættelse af proportionalitetsprincippet, idet sagsøgerens ansøgning blev afvist, selvom Kommissionen og de portugisiske myndigheder havde iværksat en undersøgelse med henblik på at undersøge, hvorvidt de omhandlede transaktioner udgjorde smugleri.